มันนี่ทูเดย์
เงินไหลออกปีที่แล้วไม่ถึง 4 แสนล้าน
12 ม.ค. 2558

เงินไหลออกปีที่แล้วไม่ถึง 4 แสนล้าน
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ภาวะเงินทุนเคลื่อนย้ายที่ผ่าน ธปท. พบยอดรวมการไหลออกสะสมในรอบ 11 เดือนของปี 2557 รวมเป็นเงิน 10,437 ล้านเหรียญสหรัฐ หรือประมาณ 3.43 แสนล้านบาท หากคิดอัตราแลกเปลี่ยนเฉลี่ยในปัจจุบันที่ ธปท.ประกาศที่ 32.82 บาท/เหรียญสหรัฐ
โฆษก ธปท. ยังกล่าวว่า ราคาน้ำมันลดลงในภาวะที่เงินเฟ้อต่ำ แต่ราคาสินค้าไม่ค่อยปรับลดลงนั้นจะช่วยให้การบริโภคเพิ่มขึ้นได้หรือไม่นั้น ธปท.มองว่าราคาน้ำมันที่ลดลงน่าจะช่วยให้ประชาชนมีเงินเหลือไว้ใช้จ่ายมากขึ้น แต่เงินเหลือแล้วจะใช้จ่ายเพิ่มขึ้นหรือไม่ขึ้นอยู่กับความเชื่อมั่น เช่น ความเชื่อมั่นในรายได้ในอนาคต  หากประชาชนมีความเชื่อมั่นก็จะมีการบริโภคสินค้าโดยรวมเพิ่มขึ้น แต่ถ้าไม่ค่อยเชื่อมั่นประชาชนอาจจะเลือกออมเงินส่วนที่เพิ่มขึ้นไว้แทนการใช้จ่าย
อย่างไรก็ดี ราคาน้ำมันลดส่งผลดีต่อการบริโภค ทำให้ค่าใช้จ่ายหมวดพลังงานและค่าเดินทางลดลงและต้นทุนการผลิตสินค้าต่างๆ ก็จะลดลงด้วย แต่เนื่องจากราคาพลังงานเป็นเพียงต้นทุนบางส่วนของการผลิต ทำให้ส่งผ่านไปที่ราคาสินค้ายังลดลงไม่ชัดเจน  ซึ่ง ธปท.เชื่อมั่นว่าแม้การฟื้นตัวของเศรษฐกิจจะช้ากว่าที่คาดไว้บ้าง แต่ก็อยู่ในทิศทางของการปรับดีขึ้นต่อเนื่อง ซึ่งปีนี้จะเห็นการฟื้นตัวที่ชัดเจนขึ้นกว่าปีที่ผ่านมา และการบริโภคของประชาชนน่าจะฟื้นตัวได้เข้มแข็งขึ้นกว่าปีที่แล้ว
ไทยพาณิชย์สัมมนาวิเคราะห์ทิศทางเศรษฐกิจ
นางวรดา ตั้งสืบกุล ผู้ช่วยผู้จัดการใหญ่อาวุโส สายวาณิชธนกิจ ธนาคารไทยพาณิชย์ เปิดเผยว่า ธนาคารร่วมกับไชน่า อินเตอร์เนชั่นแนล แคปิตอล คอร์ป หรือ CICC จัดสัมมนา “China Outlook for 2015 and Beyond” วิเคราะห์ทิศทางเศรษฐกิจภาพรวมของประเทศจีน โดยเหลียงหง Chief Economist, Head of Research DepartmentManaging Director ของ CICC ในวันที่ 13 ม.ค.นี้